Wynmaker en jong wynmaker van 2020 aangewysJohan Malan van Simonsig Wyne (Foto: Diner’s Club) Johan Malan van Simonsig Wyne en Philip Theron van Glen Carlou is vereer met die toppryse by vanjaar se Diners Club wynmaker en jong wynmaker van die jaar -toekennings. Dié geleentheid het die afgelope naweek by die La Residence Hotel in Franschhoek plaasgevind. Die wynmaker en jong wynmaker van die jaar-toekennings fokus op gehalte en erkenning van uitnemendheid. Die toekennings is oop vir almal in die Suid-Afrikaanse wynbedryf. Inskrywings is ook gratis, wat sorg vir ŉ gelyke geleentheid vir almal. Die wynmaker-toekenning is tans in sy 40ste jaar en die jong wynmaker word die afgelope 20 jaar aangewys. Philip Theron van Glen Carlou (Foto: Diner’s Club) “Die toekenning word gegee aan die wynmakers wat ŉ wyn produseer het wat die beoordelingspaneel as die beste in sy klas geag het. Die kategorieë vir vanjaar was Cap Classique vir wynmaker van die jaar en rooiwyn van enige kultivar vir die jong wynmaker van die jaar-toekenning,” sê Diners Club in ŉ verklaring. Vanjaar se beoordelingspaneel het bestaan uit Remington Norman, Carrie Adams, Michael Crossley, Ntsiki Biyela en Heidi Duminy. Die paneel het al die inskrywings beoordeel en tien finaliste aangewys: vyf vir die wynmaker-toekenning en vyf vir die jong wynmaker-toekenning. Johan Malan, met sy 2015 Simonsig Kaapse Vonkel Brut is as 2020 se wynmaker van die jaar aangekondig. Philip Theron, met sy 2018 Glen Carlou Collection Tannat het die prys as jong wynmaker van die jaar gewen. Die wynmaker van die jaar ontvang R50 000 en die jong wynmaker R25 000. Hulle wen ook ŉ opwindende reis na ŉ bekende wynproduksie-bestemming.